N2 by Crags in Plet ook gesluit | Netwerk24
Deur Jackie Kruger 14 Junie 2018 13:03
Die N2 by Plettenbergbaai by die Crags in die rigting van Port Elizabeth is Donderdag ook vir verkeer gesluit weens deurlopende betogings.
Peter Lobese, Bitou se burgemeester, en Thabo Ndlovu, munisipale bestuurder, sou om 13:00 met betogers vergader, volgens die Bitou-munisipaliteit.
Die inwoners is glo ontevrede oor dienslewering en behuising.
’n Huey-helikopter help Donderdag om ’n brand te blus wat in die Piesangvallei by Plettenbergbaai ontstaan het. Foto: Werk met Vuur
Volgens die George-munisipaliteit se WhatsApp-groep is die N2 by Plettenbergbaai by die Crags en Qolweni gesluit en word motoriste gevra om wetstoepassingsbeamptes se instruksies te volg vir alternatiewe roetes.
Die N2 by Plet in die rigting van Knysna is Donderdag vroeg ook vir verkeer gesluit.
Lauren Howard, ’n woordvoerder van Werk met Vuur (WoF), sê ’n WOF-vliegtuig en ’n Huey-helikopter is by ’n brand wat in die Piesangvallei ontstaan het.
Bitou se brandweerdiens het vroeër die bystand van die Southern Cape Fire Protection Association (SCFPA) ingeroep.
Volgens Howard staan WoF die SCFPA by. Die oorsaak van die brand is onbekend. “Ek kan nie kommentaar lewer of dit verband hou met die betoging nie,” sê Howard.
Die polisie se openbare orde-eenheid is reeds van Woensdagaand op die N2 om die situasie te monitor, het kapt. Malcolm Pojie, ’n polisiewoordvoerder, vroeër gesê.
Volgens WhatsApp-boodskappe het betogers petrolbomme gegooi, bande en bome aan die brand gesteek. Mense van die woonbuurt New Horizons kon blykbaar nie werk toe gaan nie.
Meer oor: Bitou-Munisipaliteit | Peter Lobese | Port Elizabeth | N2 | Behuising | Protesoptogte | Geweld